次韻方允迪袐監九日登高一首
作者：劉一止
朝代：宋

paragraphs: 九日意蕭條，病卧如漳濱。
紅萸起自插，黄菊兹及辰。
身落芹藻間，心與鴻鴈親。
想見龍山遊，嘲謔落帽人。
眷焉瀛洲客，共此溪港鄰。
白髪俱許長，清愁浩無垠。
四年京華別，前事寧忍詢。
國恥久未雪，憤切此逐臣。
革路何時還，今誰叫穹旻。
駕言寫心憂，一涴衣上塵。
扁舟羡鴟夷，舉酒憶季真。
目極樵徑風，便擬從採薪。
但恐嵌巖中，不著功名身。
報國君尚強，我拙甘長貧。